Ondersteun vandag jou plaaslike entrepreneur | Netwerk24
Deur Vida Booysen 01 September 2017 13:40
Lente is in die lug by die Pretty Gardens-tuinsentrum, 'n plaaslike kwekery in Bloemfontein. Dis nie net Lentedag nie, maar die eerste Vrydag in September is ook Kleinsake-Vrydag, die dag waarop mense aangemoedig word om plaaslik te koop. Foto: Vida Booysen
As jy vandag Lentedag vier deur iets lekkers te koop, gaan ondersteun gerus een van jou plaaslike kleinsakeondernemings.
Dit is vandag Kleinsake-Vrydag, die dag waarop mense aangemoedig word om plaaslik te koop. "Jou geld help 'n ma of pa om kos op die tafel te sit of hul kinders se skoolgeld te betaal, nie 'n uitvoerende hoof van 'n multinasionale maatskappy om sy derde strandhuis te koop nie," sê Mike Anderson, stigter en uitvoerende hoof van die National Small Business Chamber (NSBC).
Dis vanjaar die sesde keer dat die NSBC dié veldtog hou waarin Suid-Afrikaners aangemoedig word om hul plaaslike sakeondernemings te ondersteun.
"Dit bly belangrik om mense aan te hou herinner om betrokke te raak by die klein ondernemings in hul eie omgewing en sodoende ook lede van hul eie gemeenskap te ondersteun."
Hy sê ons besluite oor waar ons geld gaan bestee, maak 'n groot verskil.
" 'n Opname deur die NSBC het bevind kleinsakeondernemings se grootste uitdaging is om nuwe klante te lok, daarom is veldtogte soos hierdie so belangrik."
Deur jou kafee op die hoek of die plaaslike tuisnywerheid, loodgieter of apteek te ondersteun, help bou jy aan entrepreneurskap in Suid-Afrika.
"As meer mense hierdie klein plaaslike ondernemings ondersteun, sal hul eienaars bemagtig word om hul infrastruktuur te bou en meer mense in diens te neem – sodoende help jy ook om plaaslike werkskepping te bevorder."
Kleinsake-Vrydag moedig mense aan om by kleiner ondernemings te koop.
Hy sê die kamer het planne om selfs meer ondersteuning te werf, nie net van kleinsakelui self, verbruikers of aktiviste nie, maar ook van groter maatskappye.
"Ons wil graag sien dat groot maatskappye vennootskappe sluit met kleiner ondernemings of van hul goedere of dienste verkry om ons doelwitte te ondersteun."
Die sakekamer doen ook 'n beroep op die regering om dit vir klein ondernemings makliker te maak om sake te doen.
Daar is drie maniere waarop verbruikers vandag hul steun aan die veldtog kan gee:
Gaan beloof jou steun op die webtuiste www.smallbizfriday.co.za. Jou belofte kos niks nie, maar die ondersteuning word baie waardeer.
Raak deel van die veldtog op sosiale media en moedig jou volgelinge aan om #SmallBizFriday te ondersteun.
Gaan koop vandag (en in die toekoms) iets by 'n klein plaaslike onderneming. Doen moeite om die eienaar te ontmoet en laat weet hom of haar wat jou voorkeure is sodat hulle beter diens vir jou kan lewer.